b'\n_START_ARTICLE_\nAnton Vovk\n_START_SECTION_\n\xc5\xbdivljenjepis\n_START_PARAGRAPH_\nAnton Vovk se je rodil v Vrbi na Gorenjskem, v isti hi\xc5\xa1i kot 100 let prej pesnik France Pre\xc5\xa1eren. Anton je bil Pre\xc5\xa1ernov prane\xc4\x8dak, saj je bila njegova stara mati Marija Vovk (Mina) Francetova sestra. O\xc4\x8de Jo\xc5\xbeef in mati Marija, rojena Debelak, sta umrla v njegovi rani mladosti. Dva razreda osnovne \xc5\xa1ole je naredil v Breznici, druge v Kranju, kjer je obiskoval tudi gimnazijo. Leta 1917 je vstopil v malo semeni\xc5\xa1\xc4\x8de v \xc5\xa0kofovskih zavodih v \xc5\xa0entvidu, pozneje pa v ljubljansko semeni\xc5\xa1\xc4\x8de; 29. junija leta 1923 je bil posve\xc4\x8den v duhovnika. Kot kaplan je slu\xc5\xbeboval v Metliki in v Tr\xc5\xbei\xc4\x8du, kjer je leta 1928 postal \xc5\xbeupnik. Leta 1940 je bil imenovan za \xc5\xa1kofijskega svetnika in ljubljanskega stolnega kanonika z namenom, da s \xc4\x8dasom prevzame mesto rektorja  novega  Baragovega  semeni\xc5\xa1\xc4\x8da. Od za\xc4\x8detka okupacije je kot predsednik \xc5\xa1kofijskega odbora, ustanovljenega v ta namen, pomagal duhovnikom beguncem, ki so se zatekli v  Ljubljansko pokrajino iz nem\xc5\xa1kega okupacijskega obmo\xc4\x8dja. Leta 1944 je postal rektor bogoslovnega semeni\xc5\xa1\xc4\x8da. _NEWLINE_Anton Vovk je kot generalni vikar junija leta 1945 zaradi aretacije generalnega vikarja Ignacija Nadraha prevzel vodstvo ljubljanske \xc5\xa1kofije. Leta 1946 je bil imenovan za ljubljanskega pomo\xc5\xbenega \xc5\xa1kofa in 1. decembra posve\xc4\x8den v \xc5\xa1kofa, 17. septembra 1950 imenovan za apostolskega administratorja ljubljanske \xc5\xa1kofije s pravicami rezidencialnega \xc5\xa1kofa. Od leta 1951 do 1961 je upravljal tudi slovenski del re\xc5\xa1ke in v od leta 1951 do 1955 slovenski del tr\xc5\xbea\xc5\xa1ko-koprske \xc5\xa1kofije. Po smrti (formalno \xc5\xa1e zmeraj rezidencialnega oz. rednega) \xc5\xa1kofa Ro\xc5\xbemana v ZDA je bil Vovk 26. novembra 1959 imenovan za ljubljanskega \xc5\xa1kofa - ordinarija. Pape\xc5\xbe Janez XXIII. je ljubljansko \xc5\xa1kofijo 22. decembra leta 1961 povzdignil v nad\xc5\xa1kofijo in tako je bil Vovk z istim odlokom imenovan za ljubljanskega nad\xc5\xa1kofa. Slovel je kot dober govornik in bil splo\xc5\xa1no priljubljen kot ljudski \xc5\xa1kof._NEWLINE_Komunisti\xc4\x8dna oblast ga je psihi\xc4\x8dno (no\xc4\x8dna zasli\xc5\xa1evanja) in fizi\xc4\x8dno trpin\xc4\x8dila, \xc4\x8deprav med vojno ni sodeloval z okupatorji in je bil narodno zaveden. Vztrajno si je prizadeval, da bi oblast spo\xc5\xa1tovala ustavni polo\xc5\xbeaj cerkve ter opustila preganjanje in prizadevanje krivic. Pod vplivom politi\xc4\x8dne propagande so nad\xc5\xa1kofa 20. januarja 1952 na \xc5\xbeelezni\xc5\xa1ki postaji Br\xc5\xa1ljin v Novem mestu polili z bencinom in ga za\xc5\xbegali, zdravni\xc5\xa1ko oskrbo pa so mu omogo\xc4\x8dili \xc5\xa1ele po povratku v Ljubljano \xc4\x8dez ve\xc4\x8d ur. Pre\xc5\xbeivel je hudo po\xc5\xa1kodovan, posledice je \xc4\x8dutil do konca \xc5\xbeivljenja.  Avgust Me\xc5\xbenar\xc5\xa1i\xc4\x8d, edini, ki so mu za dejanje sodili, je bil obsojen na deset dni zapora pogojno za eno leto._NEWLINE_13. maja 1999 je bil izdan \xc5\xa1kofijski odlok o za\xc4\x8detku postopka za njegovo beatifikacijo. S tem je nad\xc5\xa1kof Vovk dobil naziv Bo\xc5\xbeji slu\xc5\xbeabnik, leta 2007 pa je bilo gradivo predano kongregaciji za zadeve svetnikov v Vatikanu. Leta 2003 so iz\xc5\xa1li njegovi dnevni\xc5\xa1ki zapiski iz povojnih let (1945-53) z naslovom "V spomin in opomin".\n_START_SECTION_\nFilm Gore\xc4\x8di \xc5\xa1kof\n_START_PARAGRAPH_\nNad\xc5\xa1kofija Ljubljana je leta 2017 izdala dokumentarni film o \xc5\xa1kofu Vovku z naslovom Gore\xc4\x8di \xc5\xa1kof. Ustvarjalci filma so k sodelovanju povabili razli\xc4\x8dne strokovnjake, ki so opisali \xc4\x8das in razmere v katerih je \xc5\xa1kof Vovk deloval, hkrati pa v filmu nastopijo tudi ljudje, ki so \xc5\xa1kofa poznali in podelijo svoje spomine nanj. Re\xc5\xbeiser filma je David Sipo\xc5\xa1, scenarij za film pa je napisal Rok Andres. Osrednji motiv filma, ki sicer predstavi \xc5\xa1kofovo delovanje, je ravno za\xc5\xbeig, ki se je zgodil leta 1952.'